《送吴雍平凉令》
宋代·刘挚

洞庭叶微脱，衡阳雁未归。秋云招客思，偏向陇头飞。

风霜过商郢，飘泊游子衣。行迈岂不远，在彼渭水沂。

早寒关草白，九月边马肥。西州风俗厚，长官民政稀。

洪河缭势胜，大山四蟠围。登临赋今古，壮志相发挥。

宦游子诚乐，孤陋予何依。念此性疏朴，动辄触世机。

相逢幸烛理，义惬不谓非。扶持失其直，曲逢嗟愿为。

朋友日已削，道义谁与几。离骚默自慰，但寄黄金徽。

作者简介：刘挚（公元1030——1098年），字莘老，永静东光人。嘉祐四年中进士甲科，能力出众，政绩卓越。因刘挚一生刚直不阿，正气森严，忠贞爱国，宋哲宗死后，韩忠彦为右丞相，为刘挚翻案，并给予“忠肃”称号，后被追赠为“元祐忠贤”。刘挚平生酷爱学习，治学严谨，才华横溢，他撰写的《忠肃集》曾被后人广为流传。